**Stanovy**

**občianskeho združenia**

**ZDRUŽENIE PRIATEĽOV NOÚ**

**Čl. 1**

**Názov občianskeho združenia a jeho sídlo**

1. Názov občianskeho združenia je

**ZDRUŽENIE PRATEĽOV NOÚ**

1. **Sídlo**: Klenová 1, 833 10 Bratislava

**Čl. 2**

**Ciele občianskeho združenia**

Cieľom ZDRUŽENIE PRATEĽOV NOÚ (ďalej len „združenie“) je:

1. podporovať rozvoj všetkých pracovísk Národného onkologického ústavu so sídlom na Klenovej 1, 833 10 Bratislava (ďalej len „NOÚ“),
2. zabezpečovanie prostriedkov na financovanie aktivít potrebných na uskutočňovanie cieľov NOÚ, vytváranie materiálnych a finančných predpokladov ich plnenia v NOÚ, ktorý je koordinačným centrom boja proti rakovine s celoslovenskou pôsobnosťou,
3. rozvíjanie spolupráce medzi zdravotníckymi pracoviskami, ktoré sa zameriavajú na výskum, diagnostiku a liečbu nádorových ochorení a spolupracovať s odbornými inštitúciami, kultúrnymi a profesijnými spolkami, občianskymi združeniami a nadáciami v SR i v zahraničí,
4. poradenská a konzultačná činnosť pri organizácií podujatí orientovaných na prevenciu a liečbu onkologických ochorení, ako aj poradenstvo pre občanov postihnutých onkologickým ochorením,
5. zakúpenie prístrojovej techniky pre NOÚ so zameraním sa na prevenciu a diagnostiku onkologických ochorení,
6. poradenstvo pri organizácii vzdelávacích podujatí, ako aj podujatí prezentujúcich: skúsenosti lekárov, lekárske poznatky o liečbe onkologických ochorení, výchovu verejnosti k prevencii a akceptácii onkologicky chorých občanov, (vydávanie publikácií, verejná prezentácia, prednášky, besedy a pod.)
7. zhromažďovanie informácií a databáz v elektronickej alebo tlačenej forme, ktoré majú pomôcť pri prevencii a liečbe onkologických ochorení, vydávanie elektronických alebo tlačených periodík pre potreby členov a priateľov združenia, prezentácia výsledkov činnosti združenia na odborných podujatiach doma aj v zahraničí, v odborných periodikách na webovej stránke združenia
8. pomoc pri sprostredkovaní spolupráce s medzinárodnými odbornými organizáciami, ako aj s orgánmi tretieho sektora, štátu a samosprávy,
9. zvyšovať informovanosť, vzdelanie a poznanie pacientov a ich príbuzných, lekárov, sestier, ostatných zdravotníckych pracovníkov a ďalších dotknutých osôb o najnovších poznatkoch liečby onkologických ochorení.

**Čl. 3**

**Vznik a zánik členstva**

Riadnym členom združenia sa môže stať každý bez rozdielu národnosti, veku, pohlavia, rasy a vierovyznania, ak ho za riadneho člena prijme Predsedníctvo združenia.

Predsedníctvo združenia môže prijať za čestného člena každého, kto významným spôsobom pomáha naplniť ciele združenia.

Členstvo v združení zaniká:

1. smrťou,
2. písomným vzdaním sa členstva, účinky vzdania sa členstva nastávajú dňom, kedy bolo písomné vzdanie sa člena doručené Predsedníctvu,
3. vylúčením, ak člen bol odsúdený za úmyselný trestný čin alebo vážnym spôsobom ohrozil naplnenie cieľov združenia, o vylúčení člena rozhoduje Predsedníctvo.

**Čl. 4**

**Práva a povinnosti členov**

Člen má právo:

a) podieľať sa na činnosti združenia,

b) voliť a byť volený do orgánov združenia,

c) slobodne zo združenia vystúpiť.

Povinnosti člena sú:

a) dodržiavať stanovy združenia,

b) plniť rozhodnutia orgánov združenia,

c) zdržať sa činnosti, ktorá by ukladala povinnosti iným občanom, ktorí nie sú členmi združenia,

d) zdržať sa činnosti, ktorá by sledovala dosahovanie cieľov v prospech združenia spôsobmi, ktoré sú v rozpore s Ústavou Slovenskej republiky a ostatnými platnými právnymi predpismi,

e) platiť členský príspevok vo výške určenej Valným zhromaždením.

**Čl. 5**

**Orgány združenia**

Orgány združenia tvoria:

1. Valné zhromaždenie
2. Predsedníctvo združenia
3. Kontrolná komisia

**1. Valné zhromaždenie**

Valné zhromaždenie (ďalej VZ) je najvyšším orgánom združenia. Na rokovaní VZ sa majú právo zúčastňovať všetci členovia združenia.

VZ zvoláva Predsedníctvo združenia najmenej raz ročne, prípadne podľa potreby.

Predsedníctvo je povinné zvolať VZ vždy, ak o to písomne požiada najmenej 1/3 členov.

Predsedníctvo je povinné aspoň týždeň pred rokovaním VZ písomne (príp. elektronickou poštou) informovať každého člena o programe rokovania VZ, o mieste, dni a čase konania VZ. VZ vedie predsedajúci zvolený prítomnými členmi.

O každom rokovaní VZ sa spisuje zápisnica, ktorú podpisuje predsedajúci a zapisovateľ. Zápisnica sa uchováva po dobu 5 rokov.

VZ je uznášaniaschopné, ak je prítomná nadpolovičná väčšina členov združenia.

Rozhodnutie VZ je prijaté, ak zaň hlasovala nadpolovičná väčšina členov prítomných na rokovaní VZ.

Do pôsobnosti VZ patrí najmä:

1. zmena stanov združenia,
2. voliť a odvolávať členov Predsedníctva a Kontrolnej komisie združenia, berie na vedomie písomné alebo ústne vzdanie sa (do zápisnice) funkcie v združení,
3. rozhodovať o nakladaní s majetkom združenia nad 3500 €,
4. rozhodovať o výške členského príspevku,
5. rozhodovať o dobrovoľnom rozpustení alebo zlúčení s iným združením, o majetkovom usporiadaní a vymenovaní likvidátora,
6. schvaľovať rozpočet združenia,
7. schvaľovať správu o hospodárení združenia,
8. schvaľovať záverečný účet združenia,
9. rozhodovať o založení právnickej osoby.

**2. Predsedníctvo združenia**

Predsedníctvo združenia je výkonným orgánom oprávneným konať v mene združenia.

Predsedníctvo má 3 členov. Členov Predsedníctva volí a odvoláva VZ na obdobie 2 rokov.

Predsedníctvo sa skladá z predsedu a 2 podpredsedov. Predseda zastupuje združenie navonok. Podpredsedovia zastupujú predsedu v čase jeho neprítomnosti obaja súčasne.

Dokumenty právnej povahy podpisuje predseda alebo obaja podpredsedovia spoločne.

Predsedníctvo zodpovedá za hospodárenie združenia a dodržiavanie cieľov určených stanovami združenia.

Predsedníctvo zvoláva predseda príp. podpredseda minimálne raz za štvrťrok, prípadne podľa potreby. Predsedníctvo je uznášaniaschopné, ak sa rokovania zúčastnili aspoň dvaja jeho členovia, pričom rozhodnutie je prijaté, ak zaň hlasovali aspoň dvaja členovia Predsedníctva. O každom rokovaní Predsedníctva sa spisuje zápisnica, ktorú podpisujú zúčastnení členovia Predsedníctva a zapisovateľ. Zápisnica sa uchováva po dobu 5 rokov.

Do pôsobnosti Predsedníctva patrí:

1. rozhodovať o nakladaní s majetkom združenia, ak jeho hodnota nepresiahne 3500 €,
2. prijímať nových členov a udeľovať čestné členstvo v združení,
3. rozhodovať o vylúčení člena združenia a o odňatí čestného členstva v združení,
4. príprava návrhu rozpočtu združenia za kalendárny rok,
5. príprava správy o hospodárení združenia za kalendárny rok,
6. príprava záverečného účtu združenia.

**3. Kontrolná komisia**

Kontrolná komisia (ďalej len Komisia) vykonáva kontrolu hospodárenia združenia a účtovníctva združenia. Komisia má troch členov, ktorí sú volení VZ na obdobie dvoch rokov. Člen kontrolnej komisie nemôže byť členom Predsedníctva.

Komisia vykonáva kontrolu hospodárenia združenia aspoň raz ročne. Mimoriadnu kontrolu vykonáva na podnet Predsedníctva, troch členov združenia alebo pokladníka.

Kontrolu účtovníctva vykonáva komisia raz za účtovné obdobie. Účtovným obdobím je kalendárny rok.

Všetky orgány združenia sú povinné komisii poskytnúť potrebnú súčinnosť, najmä poskytnúť k dispozícií všetky potrebné materiály a informácie, ktoré jej môžu pomôcť v činnosti. Komisia podáva správu o aktuálnom stave výsledkov kontrol VZ a Predsedníctvu združenia.

**4. Ďalšími orgánmi združenia sú:**

**Zapisovateľ**

Zapisovateľ zodpovedá za písomnú agendu združenia, najmä zápisnice v rokovaní VZ a Predsedníctva. Zapisovateľa volí a odvoláva VZ.

**Pokladník**

Pokladník zodpovedá za finančnú agendu združenia. Na základe rozhodnutia Predsedníctva môže disponovať s finančnými prostriedkami združenia do výšky 3500 €, s prostriedkami nad 3500 € môže disponovať len na základe rozhodnutia VZ. Pokladníka volí a odvoláva VZ.

**Čl. 6**

**Hospodárenie**

Združenie vytvára k zabezpečeniu svojej činnosti finančné a materiálne predpoklady.

S finančnými a materiálnymi prostriedkami disponuje združenie v súlade s platnými právnymi predpismi a stanovami.

Majetok združenia tvoria peňažné a nepeňažné prostriedky, ktorými sú:

1. členské príspevky,
2. dary a príspevky od fyzických alebo právnických osôb,
3. príjmy z verejných zbierok,
4. príjmy z organizovania kultúrnych, vzdelávacích, spoločenských alebo športových akcií,
5. príjmy z predaja vlastnej literatúry podporujúcej účel združenia,
6. úroky z peňažných dlhopisov, účtov a iných bankových operácií,
7. ďalšie príjmy.

Majetkom združenia môže byť aj hnuteľný aj nehnuteľný, hmotný aj nehmotný majetok. Príjmami združenia môžu byť aj dotácie zo štátneho rozpočtu, rozpočtu samosprávneho územného celku alebo rozpočtu obce, prípadne iných fondov.

**Čl. 7**

**Zánik združenia**

Združenie zaniká:

1. dobrovoľne rozpustením alebo zlúčením s iným združením,
2. právoplatným rozhodnutím Ministerstva vnútra SR o jeho rozpustení.

**Čl. 8**

**Záverečné ustanovenia**

Prípravný výbor združenia zvolá do 30 dní od registrácie združenia Ministerstvom vnútra SR ustanovujúce VZ.

Združenia sa zakladá na dobu neurčitú s pôsobnosťou na území Slovenskej republiky.

Združenie je politicky nezávislé.

V Bratislave, dňa 26.06.2009